CONSILIUL LOCAL AL MUNICIPIULUI TIMIŞOARA                                        Aprobat,

Direcţia  de Asistenţă Socială Comunitară Timişoara                                      PRIMAR 



Nr. 3783/07.11.2008                                                                       Dr.ing. Gheorghe Ciuhandu
R E F E R A T

  privind  aprobarea  incheierii actului aditional de modificare si completare a Conventiei- anexa la Hotărârea Consiliului Local al Municipiului Timişoara nr.202/19.06.2007, încheiată între   Consiliul Local al Municipiului Timişoara şi Federaţia Caritas a Diecezei Timişoara  

Federaţia Caritas a Diecezei Timişoara, cu sediul în Timişoara, str. Corbului nr. 2, funcţionează din anul 1993, fără scop patrimonial, acordând servicii  sociale primare şi specializate, persoanelor aflate în situaţie de nevoie socială.
Începând cu data de 01.01.2008, o parte din serviciile furnizate de către Federaţia Caritas a Diecezei Timişoara au fost finanţate de către Consiliului Local al Municipiului Timişoara conform Hotărârii nr. 202/19.06.2007 privind aprobarea  colaborării între Consiliul Local al Municipiului Timişoara şi Federaţia Caritas a Diecezei Timişoara  privind stabilirea condiţiilor şi a modalităţilor de finanţare necesare furnizării de servicii sociale de interes local.

Prin adresa nr. SC2008-021256 din 25.09.2008, înregistrată la Primăria Municipiului Timişoara, Federaţia Caritas a Diecezei Timişoara solicită finanţare pentru un alt tip de serviciu, şi anume Adăpostul pentru femei victime ale violenţei domestice „Casa Maria a Apostolilor”. Se solicită susţinere financiară pentru plata salariilor a patru angajaţi, după cum urmează: doi asistenţi sociali (cu studii superioare, normă întreagă, un post ocupat şi unul vacant), un psiholog (cu studii superioare, normă întreagă, post ocupat), un pedagog de recuperare (studii postliceale, normă întreagă, post ocupat), precum şi susţinere financiară pentru plata unei părţi din cheltuielile legate de întreţinerea adăpostului. S-a convenit asupra susţinerii financiare pentru următoarele cheltuieli: cele legate de încălzire şi de prepararea hranei (factura la gaz) şi cele legate de RETIM. 
Menţionăm că, Direcţia de Asistenţă Socială Comunitară ca serviciu public de asistenţă socială aflat în subordinea Consiliului Local al Municipiului Timişoara, furnizează în prezent numai servicii de informare şi consiliere pentru femeile victime ale violenţei domestice prin Serviciul pentru Protecţia Copilului şi Familiei. 
Din experienţa de până acum, s-a constatat necesitatea asigurării unei continuităţi a serviciilor prin găzduirea femeilor victime ale violenţei domestice într-un adăpost care furnizează servicii specializate. Prin urmare, prin finanţarea acestui tip de serviciu se vine în sprijinul persoanelor care se confruntă cu violenţa domestică şi au nevoie de adăpost. De asemenea, prin încheierea unui parteneriat, în baza căruia Federaţia Caritas a Diecezei Timişoara ar obţine susţinere financiară, Direcţia de Asistenţă Socială Comunitară ar avea avantajul de a referi cu prioritate cazurile care au nevoie de acest tip de serviciu. 
Primăria Municipiului Timişoara şi Direcţia de Asistenţă Socială Comunitară colaborează de mai mult timp cu Federaţia Caritas a Diecezei Timişoara. Au avut loc diverse acţiuni comune în scopul sprijinirii persoanelor aflate în dificultate din comunitatea noastră. Direcţia de Asistenţă Socială Comunitară are convenţii de parteneriat încheiate începând cu anul 2004. 
Federaţia Caritas a dispus de capacitatea de a susţine efortul financiar pentru finanţarea mai multor servicii însă, începând cu anul 2007, finanţatorii externi au redus considerabil fondurile deoarece acestea au fost direcţionate pentru susţinerea proiectelor din ţările care nu fac parte din Uniunea Europeană. 
În prezent, Federaţia Caritas a Diecezei Timişoara nu are posibilitatea de a susţine financiar administrarea întregului Adăpost pentru femei victime ale violenţei domestice, deşi imobilul în care funcţionează acest serviciu se află în proprietatea Federaţiei.  

Pentru a evita suspendarea furnizării acestui tip de serviciu, necesar comunităţii locale, propunem susţinerea financiară a Adăpostului pentru femei victime ale violenţei domestice „Casa Maria a Apostolilor” de către Consiliul Local al Municipiului Timişoara.
Menţionăm că, prin H.C.L..M T. nr. 202/19.06.2007 a fost aprobată o Convenţie încheiată între Consiliului Local al Municipiului Timişoara şi Federaţia Caritas a Diecezei Timişoara, pe o perioadă de 5 ani, prin care sunt susţinute financiar următoarele tipuri de servicii: găzduirea persoanelor fără adăpost (Azilul de Noapte „Pater Jordan”), îngrijire medicală la domiciliu (Centrul de îngrijire la domiciliu), îngrijire paliativă pentru persoanele aflate în stadiul terminal al unei boli (Centrul de Îngrijire Paliativă de tip Hospice „Casa Milostivirii Divine”). Propunem modificarea Convenţiei, prin includerea Adăpostului pentru femei victime ale violenţei domestice „Casa Maria a Apostolilor” în rândul serviciilor susţinute financiar de către Consiliul Local al Municipiului Timişoara, începând cu data de 01.01.2009.
Luând în considerare cele menţionate, în temeiul art.33, lit.(d) din Legea nr. 47/2006 privind sistemul naţional de asistenţă socială, art. 7 din Legea nr. 217/2003 pentru prevenirea şi combaterea violenţei în familie şi  în conformitate cu prevederile art. 36, alin. (6), pct. 2 din Legea  nr. 215/2001 privind administraţia publică locală,  propunem:
· susţinerea financiară a  serviciilor sociale de adăpost pentru victimele violenţei în familie în  „Casa Maria a Apostolilor”, respectiv asigurarea din bugetul local a unei sume totale anuale de 79.010 lei, reprezentând:  plata salariilor unui număr de 4 persoane angajate (2 asistenţi sociali, un psiholog şi un pedagog de recuperare) la nivelul de salarizare asigurat angajaţilor din cadrul instituţiilor publice subordonate Consiliului Local al Municipiului Timişoara, în sumă de 69.926 lei anual şi plata utilităţilor legate de încălzirea cu gaz şi prepararea hranei (8580 lei) şi de RETIM (504 lei), în sumă de 9.084 lei, anual.
-     aprobarea  incheierii actului aditional de modificare si completare a Conventiei- anexa la Hotărârea Consiliului Local al Municipiului Timişoara nr.202/19.06.2007, încheiată între   Consiliul Local al Municipiului Timişoara şi Federaţia Caritas a Diecezei Timişoara  pentru realizarea susţinerii financiare a serviciilor sociale  de adăpost pentru victimele violenţei în familie menţionate.
Anexăm următoarele:

· copie după solicitarea Federaţiei Caritas nr. 1110 din 25.09.2008

· organigrama Adăpostului pentru femei victime ale violenţei domestice „Casa Maria a Apostolilor”, anexa I
· tabel cuprinzând calculul bugetului estimativ de cheltuieli cu salariile a patru angajaţi, în anul 2009, anexa II
· tabel cuprinzând calculul estimativ al cheltuielilor legate de utilităţi, în anul 2009, anexa III    

